Euroopa Liidu Teataja L 292 , 09/11/2001 Lk 0001 - 0002



Nõukogu määrus (EÜ) nr 2165/2001, 5. november 2001, millega avatakse CN-koodi 21011111 alla kuuluva lahustuva kohvi impordi tariifikvoodid ja sätestatakse nende haldamine EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 133, võttes arvesse komisjoni ettepanekut ning arvestades järgmist: (1) Viimastel aastatel on märkimisväärselt vähenenud ühenduse turul oleva lahustuva kohvi mitmekesisus. (2) Parim viis sellist suundumust takistada on avada piiratud kogusele lahustuvale kohvile tollimaksu nullmääraga tariifikvoot. (3) Parim viis tagada tariifikvoodi optimaalne kasutamine on anda kvoote vabasse ringlusse lubamise deklaratsioonide vastuvõtmise kronoloogilises järjekorras. (4) Kvoodi tõhusa haldamise tagamiseks tuleks nõuda päritolusertifikaadi esitamist lahustuva kohvi importimisel Brasiiliast, kes on lahustuva kohvi peamine tarnija ja kes saab kvoodist kõige rohkem kasu. (5) Tariifikvoodi alla kuuluvat lahustuvat kohvi tuleb ühenduses turustada vastavalt kvaliteeditingimustele, mis on kehtestatud Euroopa Parlamendi ja nõukogu 22. veebruari 1999. aasta direktiivis 1999/4/EÜ kohvi- ja siguriekstraktide kohta [1]. (6) Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlus [2], ON VASTU VÕTNUD KÄESOLEVA MÄÄRUSE: Artikkel 1 Alates 1. jaanuarist 2002 võib CN-koodi 21011111 alla kuuluva lahustuva kohvi importimisel mis tahes riigist kohaldada nullmaksumääraga tariifikvooti. Artikkel 2 Aastane tariifikvoot avatakse esialgu kolmeks aastaks. Selle maht kinnitatakse järgmiselt: - 10000 tonni ajavahemikus 1. jaanuar 2002 kuni 31. detsember 2002, - 12000 tonni ajavahemikus 1. jaanuar 2003 kuni 31. detsember 2003, - 14000 tonni ajavahemikus 1. jaanuar 2004 kuni 31. detsember 2004. Artikkel 3 Tariifikvoot jaotatakse kahte ossa järgmiselt: a) Brasiiliast pärineva impordi kvoot, mille järjekorranumber on 09.2000, moodustab aastamahust 87,4 % ja b) muudest kolmandatest riikidest pärineva impordi kvoot, mille järjekorranumber on 09.2001, moodustab aastamahust 12,6 %. Artikkel 4 1. Tariifikvoodi alla kuuluva lahustuva kohvi päritolu määratakse kindlaks kooskõlas kehtivate ühenduse õigusaktidega. 2. Vastavalt artiklile 3 Brasiiliale eraldatud tariifikvoodi osa kasutamise tingimuseks on määruse (EMÜ) nr 2454/93 artiklis 47 sätestatud tingimustele vastava päritolusertifikaadi esitamine. [3] Päritolusertifikaate aktsepteeritakse vaid juhul, kui tooted vastavad päritolu kindlaksmääramise kriteeriumidele, mis on kehtestatud kehtivates ühenduse õigusaktides. Artikkel 5 Tariifikvooti haldab komisjon vastavalt määruse (EMÜ) nr 2454/93 artiklitele 308a, 308b ja 308c. Artikkel 6 Käeoleva määruse võib kolmandal aastal pärast tariifikvoodi avamist läbi vaadata, et kohandada kvoodi mahtu ühenduse turu vajadustele. Kui läbivaatamine ei ole lõpetatud kolm kuud enne esialgse tariifikvoodi sulgemist, st 31. detsembriks 2004, pikendatakse kvooti automaatselt veel üheks aastaks mahuga 14000 tonni. Järgnevalt pikendatakse tariifikvooti regulaarselt aasta kaupa ja samas mahus, kui läbivaadatud kvooti ei ole vastu võetud hiljemalt kolm kuud enne jooksva kvoodi sulgemist. Artikkel 7 Käesoleva määruse rakendamiseks vajalikud meetmed, sealhulgas kaupade koondnomenklatuuri ja TARICi muudatustest tulenevad muudatused ja kohandamised võetakse vastu artikli 8 lõikes 2 osutatud korras. Artikkel 8 1. Komisjoni abistab vastavalt nõukogu määruse (EMÜ) nr 2913/92 [4] artiklile 247a asutatud tolliseadustiku komitee (edaspidi "komitee"). 2. Kui viidatakse käesolevale lõikele, kohaldatakse otsuse 1999/468/EÜ artikleid 4 ja 7. Otsuse 1999/468/EÜ artikli 4 lõikes 3 ettenähtud tähtajaks kehtestatakse kolm kuud. 3. Komitee võtab vastu oma kodukorra. Artikkel 9 Käesolev määrus jõustub kolmandal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 5. november 2001 Nõukogu nimel eesistuja R. Miller [1] EÜT L 66, 13.3.1999, lk 26. [2] EÜT L 184, 17.7.1999, lk 23. [3] EÜT L 253, 11.10.1993, lk 1. Määrust on viimati muudetud määrusega (EÜ) nr 1602/2000 (EÜT L 188, 26.7.2000, lk 1). [4] EÜT L 302, 19.10.1992, lk 1. --------------------------------------------------